**Prezidentka Zuzana Čaputová prevzala záštitu nad Filmovým festivalom inakosti**

Tlačová správa (4. 10. 2021)

Sme nesmierne radi, že záštitu nad 15. ročníkom festivalu prevzala práve prezidentka Zuzana Čaputová. Je pre nás symbolom spájania, porozumenia a hľadania pravdy. A práve to sú kľúčové hodnoty, o ktoré sa usilujeme aj v rámci Filmového festivalu inakosti. Veríme, že práve filmovým umením pomôžeme šíriť pravdu o LGBTI+ komunite a prispejeme tak k zmierneniu napätia v spoločnosti a k spájaniu rodín a vzniku nových priateľstiev.

Festival štartuje v stredu 6. októbra v bratislavskom Kine Lumière, kde do 11. októbra uvedie 52 filmov z 24 krajín sveta. Otváracím filmom festivalu bude *Miss*. Film prináša príbeh Alexa, ktorý sa pokúsi splniť si detský sen, ktorým je stať sa Miss Francúzska. A nie potajomky, ale s pomocou všetkých, ktorých má rád... Francúzskemu režisérovi Rubenovi Alvesovi sa na pozadí sociálnej drámy plnej menšín všetkého druhu podarilo natočiť dynamický, zábavný a zároveň dojímavý film o feminite, (zelenom) marketingu, našich predsudkoch a odvahe žiť svoj život autenticky.

**15 rokov čakania**

Filmový festival inakosti okrem filmov prinesie aj niekoľko podnetných diskusii. Diváci a diváčky budú mať možnosť rozprávať sa s Barborou Chalupovou, ktorá príde vo štvrtok 7. októbra osobne uviesť svoj dokument *Zákon lásky*. Režisérka sa zviditeľnila ako spolutvorkyňa úspešného dokumentu *V sieti*. Jej nový film *Zákon lásky* sleduje tŕnistú cestu za manželstvami pre všetkých v Českej republike.

Na uvedenie filmu reagujeme aj diskusiou *Dožijeme sa životných partnerstiev?* Tá sa bude venovať situácii u nás. Počas 15 rokov existencie festivalu sa snažíme prispieť k tomu, aby boli štátom uznané zväzky gejských a lesbických párov. Kým v susednej Českej republike majú registrované partnerstvá už vyše 15 rokov v platnosti, u nás cíti dúhová komunita frustráciu z neustálych útokov a lží o ohrození tradičnej rodiny. V stredu 6. októbra sa teda pokúsi riaditeľ Inakosti Martin Macko a Lucia Plaváková z Dúhových rodín nájsť odpoveď, prečo je to u nás tak, a najmä ako to zmeniť.

V rámci festivalu sa bude v sobotu 9. októbra diskutovať aj na tému *(Homo)sexualita v zasvätenom živote*. Debata bude nadväzovať na historickú drámu *Benedetta*, ktorá sa odohráva počas morovej epidémie v 17. storočí v talianskom kláštore a v jej centre je ľúbostný vzťah dvoch rehoľníčok. Diskusiu organizuje združenie *Dúhoví kresťania*, ktorí budú hovoriť o svojich skúsenostiach s prežívaním sexuality.

Viac informácií o festivale možno nájsť na [www.ffi.sk](http://www.ffi.sk). Podujatie bude prístupné len plne očkovaným osobám.

**Organizátor:**Iniciatíva Inakosť, Kvír film

**Dotácie a podpora:**

Festival finančne podporil Audiovizuálny fond.

Na realizáciu projektu bola poskytnutá dotácia z Nadácie mesta Bratislavy.

Podujatie je realizované s finančnou podporou Ministerstva kultúry SR.

**Partneri:**

Kino Lumière, Taliansky kultúrny inštitút, Queer Slovakia, Citylife.sk, QYS, MyCinepass, Art Film Fest, Rádio FM